กฎกระทรวงกำหนดภาพ เครื่องหมาย หรือข้อความที่ภาชนะบรรจุหรือหีบห่อที่บรรจุสารระเหย พ.ศ. 2567
ประกาศวันที่ 2024-08-23

content: กฎกระทรวง กำหนดภาพ เครื่องหมาย หรือข้อความที่ภาชนะบรรจุหรือหีบห่อที่บรรจุสารระเหย พ.ศ. ๒๕๖๗
content: อาศัยอำนาจตามความในมาตรา ๒๔ วรรคสอง แห่งพระราชบัญญัติให้ใช้ประมวลกฎหมายยาเสพติด พ.ศ. ๒๕๖๔ และมาตรา ๙๗ แห่งประมวลกฎหมายยาเสพติด รัฐมนตรีว่าการกระทรวงสาธารณสุขและรัฐมนตรีว่าการกระทรวงอุตสาหกรรมออกกฎกระทรวงไว้ ดังต่อไปนี้
sectionNo: 1
content: ข้อ ๑ กฎกระทรวงนี้ให้ใช้บังคับเมื่อพ้นกำหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป
sectionNo: 2
content: ข้อ ๒ ให้ยกเลิกกฎกระทรวง (พ.ศ. ๒๕๓๔) ออกตามความในพระราชกำหนดป้องกันการใช้สารระเหย พ.ศ. ๒๕๓๓
sectionNo: 3
content: ข้อ ๓ ผู้ผลิตหรือนำเข้าสารระเหยต้องจัดให้มีภาพหรือเครื่องหมายท้ายกฎกระทรวงนี้ และมีข้อความที่ภาชนะบรรจุหรือหีบห่อที่บรรจุสารระเหย ดังต่อไปนี้ ก่อนนำสารระเหยออกจำหน่าย (๑) คำว่า “สารระเหย” (๒) ชื่อและสถานที่ตั้งของผู้ผลิตหรือผู้นำเข้า แล้วแต่กรณี (๓) ปริมาณที่บรรจุเป็นระบบเมตริก (๔)
sectionNo: 3
content: ชื่อทางเคมีและอัตราส่วนของสารผสมทั้งหมดในสารระเหย (๕) วิธีการใช้และวิธีการเก็บรักษา (๖) คำว่า “คำเตือน ห้ามสูดดม อาจเป็นอันตรายต่อชีวิต” ข้อความตาม (๑) และ (๖) ต้องใช้ตัวอักษรสีแดงบนพื้นสีขาว ส่วนข้อความตาม (๒) (๓) (๔) และ (๕) ต้องใช้สีที่เห็นได้ชัดเจน
sectionNo: 3
content: โดยให้มีขนาดตัวอักษรตามความเหมาะสมและเห็นได้ชัดเจน ข้อความตาม (๑) ถึง (๖) จะใช้ภาษาอื่นนอกจากภาษาไทยกำกับไว้ด้วยก็ได้ แต่ภาษาอื่นนั้นต้องกำหนดความหมายให้ตรงกับข้อความภาษาไทยและมีขนาดไม่ใหญ่กว่าข้อความภาษาไทย
sectionNo: 4
content: ข้อ ๔ ภาพหรือเครื่องหมายท้ายกฎกระทรวงนี้ต้องมีลักษณะเป็นรูปหัวกะโหลกกับกระดูกไขว้สีดำ อยู่ในกรอบวงกลมเส้นทึบสีแดง และมีข้อความสีแดงซึ่งอ่านได้ชัดเจนว่า “ห้ามสูดดม อาจเป็นอันตรายต่อชีวิต” อยู่ใต้ภาพหรือเครื่องหมายดังกล่าว โดยให้มีขนาดที่สามารถเห็นได้ชัดเจน
sectionNo: 5
content: ข้อ ๕ กรณีที่ภาชนะบรรจุหรือหีบห่อที่บรรจุสารระเหยมีขนาดบรรจุเกิน ๕๕๐ มิลลิลิตร หรือเกิน ๕๕๐ กรัม หากได้จัดให้มีภาพ เครื่องหมาย หรือข้อความที่ภาชนะบรรจุหรือหีบห่อที่บรรจุสารระเหยตามกฎหมายอื่นแล้ว ผู้ผลิตหรือนำเข้าสารระเหยจะไม่ดำเนินการตามข้อ ๓ ก็ได้
sectionNo: 6
content: ข้อ ๖ บรรดาสารระเหยที่ผลิต นำเข้า หรือจำหน่ายโดยมีข้อความที่ภาชนะบรรจุหรือหีบห่อที่บรรจุตามกฎกระทรวง (พ.ศ. ๒๕๓๔) ออกตามความในพระราชกำหนดป้องกันการใช้สารระเหย พ.ศ. ๒๕๓๓ ก่อนวันที่กฎกระทรวงนี้ใช้บังคับ ให้ใช้ได้ต่อไป โดยให้ถือว่าได้ดำเนินการตามกฎกระทรวงนี้แล้ว
content: ให้ไว้ ณ วันที่ ๒๒ สิงหาคม พ.ศ. ๒๕๖๗ สมศักดิ์ เทพสุทิน รัฐมนตรีว่าการกระทรวงสาธารณสุข พิมพ์ภัทรา วิชัยกุล รัฐมนตรีว่าการกระทรวงอุตสาหกรรม
sectionName: ภาพหรือเครื่องหมาย
content: ภาพหรือเครื่องหมาย
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๙๗ แห่งประมวลกฎหมายยาเสพติด บัญญัติให้ต้องมีภาพ เครื่องหมาย หรือข้อความที่ภาชนะบรรจุหรือหีบห่อที่บรรจุสารระเหยเพื่อเป็นการเตือนให้ระวังการใช้สารระเหยดังกล่าว ตามหลักเกณฑ์ วิธีการ เงื่อนไข
content: และปริมาณที่รัฐมนตรีว่าการกระทรวงสาธารณสุขและรัฐมนตรีว่าการกระทรวงอุตสาหกรรมกำหนดในกฎกระทรวง จึงจำเป็นต้องออกกฎกระทรวงนี้